Ommi dejjem tgħid li x-xjuħija hija grazzja minn Alla. Għandha raġun. Li tkun xiħ tfisser li għelibt bosta għexieren ta' snin u kull saram li tefgħatlek il-ħajja. Jekk nassumu li l-istat li tkun ħaj hija xi ħaġa li aħna naspiraw għaliha – u l-istint l-iktar qawwi tagħna, dak tas-sopravvivenza, jindika proprju dan – kull min iwassal sax-xjuħija għandu jqis ruħu xxurtjat li l-mumenti tiegħu tal-għarfien tal-kosmos ma waqfux ħesrem kmieni żżejjed. Issa li għandi ħamsa u ħamsin sena qed noqrob mhux ħażin lejn din il-fażi ta' ħajti li tant kont nibża' minnha. Għadni ma wasaltx. Inkun "uffiċjalment" xiħ, fil-fehma tiegħi, għaxar snin oħra meta nirtira. Ikun hemmhekk li fejn jidħol ix-xogħol nibda nitqies xi ftit jew wisq skadut, u li jkun aħjar għal kulħadd u għall-ġid tiegħi li nibda l-mistrieħ mistħoqq tiegħi u nħalli l-wisa' għal min hu aktar żagħżugħ minni. Huwa xieraq li, fejn tidħol xjuħija, noqgħod fuq il-kelma tax-xjuħ tiegħi, il-ġenituri tiegħi stess. Meta kont tifel ma kontx ninkwieta wisq fuq il-fatt li 'l quddiem se nixjieħ. Kont wisq konċentrat biex nikber u nagħmel xi forma ta' suċċess minn ħajti. Li fil-fatt kien jinkwetani kien li l-għeżież ġenituri tiegħi kienu xi darba se jixjieħu. Kont ili li spiċċajt tfuliti, anzi bil-kemm kont għadni nista' nqis ruħi aktar żagħżugħ, meta missieri għalaq sittin sena. Waqt il-festin żgħir tal-familja li għamilna għall-okkażjoni, saqsejtu, "Kif tħossok issa li għandek sittin sena?" Ir-risposta tiegħu baqgħet ittimbrata f'moħħi. Xejn, qalli. Eżatt l-istess kif kont dejjem. L-unika differenza li ċerti affarijiet m'għadnix nista' nagħmilhom. Dan l-aħħar qisha tbexxqet tikka tieqa li tatni titwila lejn din il-fażi ta' ħajti li għad irrid (nispera) ngħaddi minnha. Għal numru ta' ġimgħat qiegħed id-dar nirkupra minn operazzjoni. Nimxi regolari imma ma nsuqx. Qisha prova ġenerali ta' meta noħroġ bil-pensjoni. Ċerti affarijiet ma nistax nagħmilhom. Appuntu, insuq. Niġri u nagħmel l-isports… Malajr drajt u sibt biex nokkupa ruħi. U ġieni f'moħħi dak li kien qalli missieri meta kien biss ħames snin ixjeħ milli jien issa. Irrealizzajt li, tkun xiħ, tinvolvi prinċipalment żewġ affarijiet. Waħda, aktar fraġilità fiżika. Jekk ma jkollok xejn allura tajjeb. Ħajtek tgawdiha normali mingħajr esaġerazzjonijiet. Għal ċerti affarijiet ta' strapazz fid-dar trid tqabbad lil xi ħadd, li fil-każ tiegħi ma tagħmel differenza ta' xejn imqabbel ma' meta kelli 30 sena. Tista' taħseb, ġieli wasalna li meta sar iż-żmien li nerġgħu nbajdu l-ħitan biegħna d-dar u xtrajna oħra minflokha… Insomma, tkun avvanzat fl-età stenna li jkollok tmur għand it-tabib aktar spiss, u ma tridx tqażżiżha żżejjed b'maratoni u tipprova timpressjona kemm għadek tajjeb. L-oħra, u din bdejt nifhimha bil-mod il-mod, naturalment għax iż-żmien ma jgħaddix f'daqqa, hija li l-perspettiva tal-futur tinbidel. Meta nkunu tfal naħsbu fil-futur "remot" bina nfusna fih. Konxji li 200 sena oħra ħadd minna ma se jkun hawn, ovvjament, imma l-pjanijiet u l-prospettivi tagħna xorta waħda jkunu fit-tul. Imma aktar ma jgħaddi żmien, dawn il-prospettivi fit-tul bina nfusna preżenti jibdew jiqsaru, u r-realtà tagħna tibda dejjem aktar tikkonċerna l-immedjat u mhux xi pjanijiet fil-bogħod. Fejn qabel konna naħsbu f'termini ta' ħamsin sena oħra issa nikkunsidraw l-għoxrin sena li jmiss. 'Il quddiem meta wieħed ikun avvanzat sew fl-età, almenu ngħid għalija, ma nibqax nagħti kas u nkun moħħni f'issa, il-ġimgħa d-dieħla u forsi s-sajf li ġej. Il-bqija jiġri li jrid. Din mhix xi ħaġa ħażina għax aktar tapprezza l-mument milli jekk tkun moħħok f'xi pjanijiet remoti. U sakemm Alla jtina s-saħħa u jibqa' xi fondi mnejn inħallsu, nispera li nibqgħu nivvjaġġaw u naraw postijiet sbieħ u differenti. Imbagħad wara jieħu ħsieb ħaddieħor.